Komisjoni määrus (EÜ) nr 623/98,

19. märts 1998,

millega muudetakse määrust (EÜ) nr 577/97, millega sätestatakse nõukogu määruse (EÜ) nr 2991/94 (millega sätestatakse võiderasvade standardid) ja nõukogu määruse (EMÜ) nr 1898/87 (piima ja piimatoodete turustamisel kasutatavate nimetuste kaitse kohta) teatavad üksikasjalikud rakenduseeskirjad

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 2. juuli 1987 määrust (EMÜ) nr 1898/87 piima ja piimatoodete turustamisel kasutatavate nimetuste kaitse kohta, [1] viimati muudetud Austria, Soome ja Rootsi ühinemisaktiga, eriti selle artikli 4 lõiget 2,

ning arvestades, et:

komisjoni 1. aprilli 1997. aasta määruse (EÜ) nr 577/97 (millega sätestatakse nõukogu määruse (EÜ) nr 2991/94 (millega sätestatakse võiderasvade standardid) ja nõukogu määruse (EMÜ) nr 1898/87 (piima ja piimatoodete turustamisel kasutatavate nimetuste kaitse kohta) teatavad üksikasjalikud rakenduseeskirjad, [2] viimati muudetud määrusega (EÜ) nr 2181/97 [3]) artiklis 3 kehtestatakse eeskirjad nimetuse "või" kasutamiseks määruse (EMÜ) nr 1898/87 artikli 2 lõikes 3 määratletud liittoodete puhul; nähakse ette, et nimetust "või" kasutavate liittoodete minimaalne piimarasvasisaldus peab olema 75 %;

määruse (EÜ) nr 577/97 artiklis 4 määratakse kindlaks menetlus, mida tuleb järgida selleks, et saada luba kasutada nimetust "või" liittoote puhul, mille oluline osa on või, kuid mille puhul ei saa tehnilistel ja/või organoleptilistel põhjustel kinni pidada 75protsendilise minimaalse piimarasvasisalduse nõudest;

kogemused on näidanud, et seda menetlust oleks raske kohaldada iga juhtumi puhul eraldi, nii et oleks tagatud eeskirjadekohasus ja järjepidevus; võid sisaldavate liittoodete nimetamise suhtes tuleks kohaldada lihtsaid ja kergesti arusaadavaid eeskirju; kõnealustes eeskirjades tuleks võtta arvesse liittoodete turu arengut;

nimetuse "või" kasutamist võib üldiselt lubada liittoodete puhul, mille oluline osa on või ning mille minimaalne piimarasvasisaldus on alla 75 %, kuid vähemalt 62 %, tingimusel et kõnealune nimetus sisaldab sõnu, mis ei vii tarbijat eksitusse;

võist, suhkrust ja alkohoolsest joogist koosnevad tooted moodustavad täpselt määratletud liittoodete rühma, millel on kindlad omadused; tuleks ette näha erisätted nimetuse "või" kasutamiseks kõnealuste toodete puhul;

nendel liittoodetel, mille puhul võib kasutada nimetust "või", on väga erinevad piimarasvasisaldused, ning seepärast tuleb määruse (EMÜ) nr 1898/87 eesmärkide täieliku saavutamise tagamiseks kehtestada kõnealuse nimetuse kasutamise tingimuseks piimarasvasisalduse märkimine toote etiketil;

piima- ja piimatooteturu korralduskomitee ei ole eesistuja määratud tähtaja jooksul oma arvamust esitanud,

ON VASTU VÕTNUD KÄESOLEVA MÄÄRUSE:

Artikkel 1

Määrust (EÜ) nr 577/97 muudetakse järgmiselt.

1. Artikkel 3 asendatakse järgmisega:

"Artikkel 3

1. Liittoodete puhul, mille oluline osa määruse (EMÜ) nr 1898/87 artikli 2 lõikes 3 määratletud tähenduses on või, tohib nimetust "või" kasutada siis, kui lõpptoode sisaldab vähemalt 75 % piimarasva ning on valmistatud ainult võist määruse (EÜ) nr 2991/94 lisa A osa punktis 1 määratletud tähenduses ja teistest nimetuses mainitud koostisosadest.

2. Nimetust "või" tohib kasutada liittoodete puhul, mis sisaldavad piimarasva alla 75 %, kuid vähemalt 62 %, juhul kui muud lõikes 1 sätestatud tingimused on täidetud ja kui tootenimetus sisaldab sõna "võitoode".

3. Erandina lõigetest 1 ja 2 võib nimetust "või" kasutada koos sõna või sõnadega, millega tähistatakse III lisas nimetatud tooteid, mis sisaldavad piimarasva vähemalt 34 %.

4. Kui nimetust "või" kasutatakse lõigete 1, 2 ja 3 kohaselt, tuleb toodete etiketile ja pakendile märkida piimarasvasisaldus ja juhul, kui muud koostisosad sisaldavad rasva, kogu rasvasisaldus.

5. Lõikes 2 nimetatud märge "võitoode" ja lõikes 4 nimetatud märked peavad olema nähtaval kohal ja kergesti loetavad."

2. Artikkel 4 jäetakse välja.

3. Käesoleva määruse lisa muudetakse III lisaks.

Artikkel 2

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Käesolevat määrust kohaldatakse alates 1. septembrist 1998.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 19. märts 1998

Komisjoni nimel

komisjoni liige

Franz Fischler

[1] EÜT L 182, 3.7.1987, lk 36.

[2] EÜT L 87, 2.4.1997, lk 3.

[3] EÜT L 299, 4.11.1997, lk 1.

--------------------------------------------------

LISA

III LISA

Artikli 3 lõikes 3 nimetatud tooted

Tooteliik | Toote koostis | Minimaalne piimarasvasisaldus |

Alkoholi sisaldav või (või, mis sisaldab alkohoolseid jooke) | Või, alkohoolne jook, suhkur | 34 % |

--------------------------------------------------